CELEX: C2006/060/94
Language: el
Date: 2006-03-11 00:00:00
Title: Υπόθεση T-34/06: Προσφυγή της Universal κατά της Επιτροπής των Ευρωπαϊκών Κοινοτήτων που ασκήθηκε στις  24 Ιανουαρίου 2006

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/51
            
         Προσφυγή της Universal κατά της Επιτροπής των Ευρωπαϊκών Κοινοτήτων που ασκήθηκε στις 24 Ιανουαρίου 2006
   (Υπόθεση T-34/06)
   (2006/C 60/94)
   Γλώσσα διαδικασίας: η αγγλική
   Διάδικοι
   
      Προσφεύγουσα: Universal (Richmond, Ηνωμένες Πολιτείες) [εκπροσωπούμενη από τους δικηγόρους: A. Riesenkampff, T. Reher, M. Holzhäuser, C. Swaak και M. Mollica]
   
      Καθής: Επιτροπή των Ευρωπαϊκών Κοινοτήτων
   Η προσφεύγουσα ζητεί από το Πρωτοδικείο
   
               —
            
            
               Να ακυρώσει την από 20 Οκτωβρίου απόφαση της Επιτροπής C(2005) 4012 τελικό, σχετικά με διαδικασία βάσει του άρθρου 81, παράγραφος 1, ΕΚ (Υπόθεση COMP/C.38.281/B.2 — Τομέας του ακατέργαστου καπνού στην Ιταλία) καθόσον απευθύνεται στην προσφεύγουσα·
            
         
               —
            
            
               Να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Με την προσβαλλομένη απόφαση, η Επιτροπή έκρινε ότι διάφορες εταιρίες, περιλαμβανομένων της προσφεύγουσας και μίας από τις έμμεσες θυγατρικές της, παρέβησαν το άρθρο 81, παράγραφος 1, EΚ μέσω συμφωνιών ή/και εναρμονισμένων πρακτικών στον τομέα του ακατέργαστου καπνού στην Ιταλία. Για τον λόγο αυτό, η Επιτροπή επέβαλε πρόστιμο στην προσφεύγουσα, αλληλεγγύως και εις ολόκληρον με τη θυγατρική της.
   Προς στήριξη της προσφυγής της, η προσφεύγουσα υποστηρίζει πρώτον ότι, με την προσβαλλομένη απόφαση, η Επιτροπή υιοθέτησε, χωρίς καμία αντικειμενική εξήγηση ή αιτιολογία, διαμετρικά αντίθετη θέση από τη θέση που είχε λάβει στην υπόθεση του ακατέργαστου καπνού στην Ισπανία, στην οποία οι σχέσεις μητρικής/θυγατρικής εταιρίας, η κρίσιμη χρονική περίοδος, το εμπόρευμα, οι τιμές αγοράς και η μη συμμετοχή ή η άγνοια της προσφεύγουσας ταυτίζονται με την υπό κρίση υπόθεση. Για τον λόγο αυτό, η προσφεύγουσα φρονεί ότι η Επιτροπή δεν τήρησε την υποχρέωση αιτιολογίας, παραβίασε την αρχή της ίσης μεταχειρίσεως και προσέβαλε τη δικαιολογημένη εμπιστοσύνη της προσφεύγουσας, επιβάλλοντάς της πρόστιμο για τη διαπραχθείσα από τη θυγατρική της παράβαση.
   Περαιτέρω, η προσφεύγουσα υποστηρίζει ότι η Επιτροπή δεν απέδειξε επαρκώς από νομικής απόψεως ότι η προσφεύγουσα επιδρά αποφασιστικώς στην εμπορική συμπεριφορά της θυγατρικής της. Στο πλαίσιο αυτό, η προσφεύγουσα ισχυρίζεται ότι η Επιτροπή εσφαλμένως έκρινε ότι το γεγονός ότι απαιτείται να αποδίδεται αναφορά στην προσφεύγουσα και ορισμένες αποφάσεις υπόκεινται στην έγκρισή της επιβεβαιώνει ότι η προσφεύγουσα ασκεί αποφασιστική επιρροή στη θυγατρική της, ενώ τούτο δεν συμβαίνει, διότι η δομή και η οργάνωση της προσφεύγουσας είναι πολύ αποκεντρωτική.